b"\n_START_ARTICLE_\nTristanas da Kunja (keliautojas)\n_START_PARAGRAPH_\nTristanas da Kunja (Trist\xc3\xa3o da Cunha arba Trist\xc3\xa3o d'Acunha; 1460 \xe2\x80\x93 1540 m.) \xe2\x80\x93 portugal\xc5\xb3 keliautojas, laivyno komandoras.\n_START_SECTION_\nBiografija\n_START_PARAGRAPH_\nTristanas da Kunja gim\xc4\x97 apie 1460 m. 1504 m. buvo paskirtas pirmuoju Portugal\xc5\xb3 Indijos vicekaraliumi, ta\xc4\x8diau d\xc4\x97l laikino reg\xc4\x97jimo sutrikimo pareig\xc5\xb3 u\xc5\xbeimti negal\xc4\x97jo. 1506 m. jis vadovavo 15 laiv\xc5\xb3 flotilei, keliavusiai \xc4\xaf Indij\xc4\x85. Ekspedicija tur\xc4\x97jo u\xc5\xbeimti Sokotros uost\xc4\x85, pastatyti fort\xc4\x85 ir u\xc5\xbedaryti laivyb\xc4\x85 Raudon\xc4\x85ja j\xc5\xabra. Kelion\xc4\x97s metu keliautojas Atlanto vandenyno platyb\xc4\x97se atrado negyvenamas salas, kurias pavadino savo vardu (Tristano da Kunjos salos). I\xc5\xa1 ten keliavo pro Madagaskar\xc4\x85, Mozambik\xc4\x85 ir s\xc4\x97kmingai u\xc5\xbe\xc4\x97m\xc4\x97 Sokotros sal\xc4\x85. 1507 m. numal\xc5\xa1ino Kanuro kolonijos Indijoje apgult\xc4\xaf._NEWLINE_Gr\xc4\xaf\xc5\xbe\xc4\x99s \xc4\xaf Europ\xc4\x85 1514 m. Tristanas da Kunja buvo paskirtas Portugalijos karaliaus Manuelio I ambasadoriumi popie\xc5\xbeiui Leonui X. Jo pareigos buvo supa\xc5\xbeindinti popie\xc5\xbei\xc5\xb3 su Portugalijos imperijos u\xc5\xbekariavimais. Jo atvykim\xc4\x85 \xc4\xaf Rom\xc4\x85 \xc5\xbeym\xc4\x97jo egzoti\xc5\xa1ka procesija su indi\xc5\xa1ku stiliumi papuo\xc5\xa1tais palydovais, brangenyb\xc4\x97mis, baltuoju drambliu Hanno, pap\xc5\xabgomis, tigrais ir kita. Popie\xc5\xbeiui buvo padovanota daug aukso, brangakmeni\xc5\xb3, perl\xc5\xb3. Ta\xc4\x8diau greitai karalius \xc4\xafklimpo \xc4\xaf skolas ir dovanos buvo gr\xc4\x85\xc5\xbeintos._NEWLINE_Nors Tristanui da Kunjai taip ir nepavyko tapti Indijos vicekaraliumi, jo s\xc5\xabnus Nunas da Kunja juo tapo 1529 m. Keliautojas mir\xc4\x97 apie 1540 m., palaidotas Prisik\xc4\x97limo panel\xc4\x97s ba\xc5\xbeny\xc4\x8dioje Oljalve, netoli Alenkero."